พงศ์ธร ธาราไชย ซีเอฟโอ "โปรเจค แพลนนิ่ง เซอร์วิส"
&#8220;พงศ์ธร ธาราไชย&#8221; ผู้ช่วยกรรมการผู้จัดการฝ่ายการเงินและธุรการ บริษัท โปรเจค แพลนนิ่ง เซอร์วิส (PPS) ผู้ประกอบการธุรกิจวิศวกรที่ปรึกษาและบริหารจัดการงานก่อสร้าง ที่ขายหุ้นวันสุดท้ายวันที่ 19 ก.ย.นี้ ก่อนที่จะจดทะเบียนเข้าซื้อขายในตลาดหลักทรัพย์ เอ็ม เอ ไอ วันที่ 26 ก.ย. 2555
19 ก.ย. 2555

“พงศ์ธร ธาราไชย” ผู้ช่วยกรรมการผู้จัดการฝ่ายการเงินและธุรการ บริษัท โปรเจค แพลนนิ่ง เซอร์วิส (PPS) ผู้ประกอบการธุรกิจวิศวกรที่ปรึกษาและบริหารจัดการงานก่อสร้าง ที่ขายหุ้นวันสุดท้ายวันที่ 19 ก.ย.นี้ ก่อนที่จะจดทะเบียนเข้าซื้อขายในตลาดหลักทรัพย์ เอ็ม เอ ไอ วันที่ 26 ก.ย. 2555
เขาเป็นบุตรชายคนโตของ “ประสงค์” ประธานกรรมการบริษัทและผู้ก่อตั้งบริษัทนี้มาตั้งแต่ปี 2530 โดยมี “สัมพันธ์ หงษ์จินตกุล” กรรมการผู้จัดการ เป็นหุ้นส่วน
“พงศ์ธร” จบปริญญาตรีนิติศาสตร์ (เกียรตินิยม) จุฬาลงกรณ์มหาวิทยาลัย ปริญญาโทวิศวกรรมโยธา มหาวิทยาลัยแห่งรัฐอิลลินอยส์ สหรัฐ และปริญญาเอกวิศวกรรมศาสตร์ มหาวิทยาลัยเกียวโต ประเทศญี่ปุ่น
หลังจบปริญญาเอกเขาร่วมหุ้นตั้งบริษัทออกแบบและเป็นกรรมการผู้จัดการบริษัท โรมาโน แกทแลนด์ เอเชียแปซิฟิก ควบคู่ไปกับการเข้าไปช่วยงานบิดาที่ PPS ในฐานะผู้จัดการโครงการ รับหน้าที่ตรวจงานออกแบบโครงการรถไฟฟ้าสีน้ำเงิน
“บริษัทเราเป็นที่ปรึกษาและบริหารจัดการงานก่อสร้าง เป็นตัวแทนเจ้าของงานสร้างอาคาร เริ่มตั้งแต่ออกแบบ งบประมาณ วางผัง หาผู้รับเหมาก่อสร้าง คุมงานและตรวจงาน”
เมื่อ PPS ต้องปรับโครงสร้างธุรกิจเพื่อเข้าจดทะเบียน เขาลาออกจากการเป็นกรรมการผู้จัดการบริษัทส่วนตัวเพื่อทำงานให้ PPS ที่เดียว หลังจากนั้นเขาได้รับการแต่งตั้งเป็นผู้ช่วยกรรมการผู้จัดการฝ่ายการเงินและธุรการ
“หน้าที่นี้คงเหมาะสมกับผมที่สุด เพราะต้องเป็นคนที่ได้รับความไว้วางใจจากบริษัทที่จะดูแลงานหลังบ้านเก็บกวาดให้เรียบร้อยเพื่อเตรียมพร้อมรุกธุรกิจ”
การระดมทุนในครั้งนี้ PPS จะนำเงินไปใช้ลงทุนเพื่อเพิ่มศักยภาพการรับงานที่ปรึกษาด้านการบริหารโครงการและควบคุมงานก่อสร้าง ขยายงานออกแบบด้านวิศวกรรมและสถาปัตยกรรม รวมทั้งนำไปใช้เป็นเงินทุนหมุนเวียนในการดำเนินงานโครงการต่างๆ ที่มีจำนวนมากขึ้น และมีขนาดของโครงการที่ใหญ่ขึ้น
“การระดมทุนและเข้าจดทะเบียนในตลาด เอ็ม เอ ไอ ของบริษัท นอกจากจะเป็นการเสริมศักยภาพทางธุรกิจให้มีโอกาสในการเติบโตมากยิ่งขึ้นแล้ว บริษัทยังมีวัตถุประสงค์ที่จะตอกย้ำความน่าเชื่อถือด้านการบริหารงานอย่างมืออาชีพ เพื่อเปิดโอกาสทางธุรกิจ การร่วมมือกับพันธมิตรทั้งในและต่างประเทศ อีกทั้งเป็นการเตรียมความพร้อมของบริษัทรองรับการเปิดประชาคมเศรษฐกิจอาเซียน (เออีซี) ที่จะเกิดขึ้นในปี 2558 ด้วยเช่นกัน”
ล่าสุด PPS ได้ลงนามบันทึกความเข้าใจการร่วมมือธุรกิจกับ Swan&amp;Maclaren LLP บริษัทสถาปนิกสิงคโปร์เพื่อก่อตั้งบริษัทร่วมทุนในไทยที่คาดว่าจะเปิดปีนี้ เป็นธุรกิจด้านการออกแบบ บริหารและควบคุมงานก่อสร้างให้ลูกค้าทั้งในไทยและต่างประเทศ โดย Swan&amp;Maclaren เป็นชื่อสถาปนิกที่มีชื่อเสียงในการสร้างตึกโคโลเนียลในสิงคโปร์
“ความร่วมมือในครั้งนี้ผมหวังว่าจะทำให้เราก้าวสู่การเป็นบริษัทนานาชาติและรับงานได้ทั่วภูมิภาคเอเชีย”
สำหรับแนวโน้มผลการดำเนินงานของบริษัทในปีนี้ คาดว่าจะมีการเติบโตอย่างน้อย 10% โดยในช่วงครึ่งปีแรกบริษัทมีรายได้รวมจำนวน 133.03 ล้านบาท และมีมูลค่างานในมือ ณ วันที่ 30 มิ.ย. 2555 อยู่ที่ 432.08 ล้านบาท แบ่งเป็นมูลค่างานที่จะรับรู้ในช่วงครึ่งหลังของปี 2555 ประมาณ 124.29 ล้านบาท และส่วนที่เหลือจะทยอยรับรู้ตั้งแต่ปีหน้าเป็นต้นไป โดยบริษัทมีนโยบายรักษาอัตราการเติบโตเฉลี่ยให้อยู่ที่ประมาณ 10% ต่อปี
“พงศ์ธร” มีครอบครัวแล้วที่ประกอบด้วยภรรยาและลูกอีกสองคน และยังพักอาศัยภายในรั้วบ้านเดียวกับบิดาและน้องชายเขา “ธีรธร” เป็นผู้บริหารด้านพัฒนาธุรกิจบริษัท พร็อพเพอร์ตี้ เพอร์เฟค
ยามว่างเขาชอบเรียนเล่นกีตาร์และเปียโน ความชอบนี้เผื่อแผ่มายังพนักงานในบริษัทด้วย โดย PPS มีวงดนตรีเป็นของบริษัทเอง มีเพลงที่พนักงานแต่งเอง ร้องเอง เวลามีงานเลี้ยงในบริษัทตามโอกาสสำคัญประจำปีต่างๆ
“ตอนนี้คุณพ่อชอบเล่นกีตาร์ ผมเลยจ้างครูมาสอนที่บ้าน ใครว่างอยากเรียนก็ให้มาเรียนทั้งหมดที่บ้านมีห้องซ้อมดนตรีด้วย”